次韻溧水令李彥平清賞圖
作者：周必大
朝代：宋

paragraphs: 俗吏才拘拘，書生志落落。
均之窘几案，底處著丘壑。
中山李長官，整暇非政學。
庭虛吏早散，園古句頻琢。
問之何能爾，行道輕去就。
誰如班孟堅，齷齪事元舅。
紛紛名利場，風俗日益蠱。
腰圍黄金带，巧宦不難取。
惟有佳兒孫，未易以力致。
君看房杜輩，勳業照文字。
徐勣尚笑之，垂誡甚切至。
何如遺清白，世有賢者類。
詩書聞過庭，杖屨奉安步。
邑人爭指似，玉立稱祖父。
豈惟慰眼前，門戶頼不仆。
翁乎復何憂，弦歌樂朝暮。